Először fordult elő, hogy egy előadó két produkcióban is érdekelt volt fellépőként a versenyben: Orsovai Reni bejutott a legjobb 30 közé a Nenével, valamint Rácz Gergővel közösen is. Utóbbi formációban sikerült megnyernie a műsort, előbbivel pedig a legjobb négyben végzett a döntőben. A Dal 2017 zsűrijének a tagja, Caramel 2012-ben vett részt a műsorban "Vertigo – Vízió" című dalával, ahol a döntőben bejutott a legjobb négy előadó közé, ezúttal viszont Nagy Bogi szerzőjeként vett részt a versenyben. Siklósi Örs 2018-ban nyerte meg a műsort az AWS együttessel, majd az Eurovíziós Dalfesztiválon képviselte Magyarországot "Viszlát nyár" című dalukkal, mellyel a 21. helyet szerezték meg. Ezúttal az MDC "Más világ" című dalának szerzőjeként vett részt a tehetségkutató versenyben. Pély Barna, a műsor egyik új zsűritagja 2012-ben részt vett az eurovíziós nemzeti válogatóban a "Hangok a szívekért" című dalával, melyet Pál Eszterrel és Pál István Szalonnával közösen adott elő. 2013-ban a Uniteddal az elődöntőig jutott, majd 2016-ban a B the First zenekarral sikerült elérnie ugyanezt az eredményt. Továbbá Vincze Lilla a 2018-as Eurovíziós Dalfesztiválon volt a nemzetközi zsűri egyik magyarországi tagja Bolyki Balázs, Karácsony James, Szabó Zé és Szandi mellett, illetve Wolf Kati korábban, 2012-ben már részt vett a műsorban, mint a zsűri egyik tagja, a 2016-os Eurovíziós Dalfesztiválon ő is a nemzetközi zsűri magyarországi tagjaként vett részt a produkciók értékelésében Rakonczai Viktor, Lotfi Begi, Frenreisz Károly és Novák Péter mellett.